ЦIыхухэр зрешэлIэф
Узрилажьэ IэнатIэр уи гум, уи псэм дыхьэу епхьэкIыныр фIыгъуэщ. Лэжьыгъэм удихьэхмэ, абы пыщIа гугъехьри къыптехьэлъэнукъым, уеблэмэ дэрэжэгъуэ къуитауэ махуэр епхьэкIынкIэ хъунущ. Нобэ фэдгъэцIыхуну дыхуейщ УФ-м Социальнэ страхованэмкIэ фондым КъБР-м щиIэ и къудамэм щылажьэ Къумыкъу Алинэ.
Къумыкъухэ Русланрэ Ритэрэ япхъу Алинэ Шэджэм ЕтIуанэ къуажэм къыщалъхуащ икIи абы щопсэу. 2016 гъэм Къэбэрдей-Балъкъэр къэрал мэкъумэш университетым и «Бухгалтерский учёт, анализ и аудит» къудамэр диплом плъыжькIэ къиухащ. 2018 гъэм а университет дыдэм етIуанэ щIэныгъэ нэхъыщхьэр щызригъэгъуэтащ: «Управление качеством ЖКХ» унэтIыныгъэр ехъулIэныгъэкIэ къиухащ.
Къумыкъу Алинэ лэжьыгъэ IэнатIэм зэрыпэрыувэрэ куэд мыщIами, абы и унафэщIхэми, лэжьэгъухэми я деж пщIэ щызригъэгъуэтащ, жэуаплыныгъэ зыхэлъ цIыхуу зыкъигъэлъэгъуащ. Пщащэр зэпха къудамэр ядолажьэ зи IэнатIэм пэрыту ныкъуэдыкъуэ хъуа цIыхухэм, ахэр санаторэ зыгъэпсэхупIэ-хэм гъэкIуэным.
«Алинэ икъукIэ цIыху гуапэщ. Сыт хуэдэ лэжьыгъэри дэпщIэну тыншщ, уепсэлъэну гуакIуэщ. «ЦIыхур зрешалIэ» зыхужаIэхэм хуэдэщ ар. Ди лэжьыгъэм теухуауэ куэдым дыIуощIэ, гукъеуэ зэмылIэужьыгъуэхэр яIэу. Дэтхэнэ зыми абы бгъэдыхьэкIэ хэха яхуиIэщ, я гукъеуэхэр зэрызэхигъэкIын Iэмалхэр къахуегъуэт. ЦIыхухэри арэзыуэ абы и деж къыщIокIыж, — жаIэ Къумыкъу Алинэ и лэжьэгъухэм. — Сыт хуэдэ псалъэмакъри пщащэ цIыкIум къызэрыригъажьэр: «Фыкъеблагъэ. Дауэ фыщыт?» псалъэхэмкIэщ. Ар жиIэн хуейщи жиIэу аракъым, атIэ дэтхэнэми и Iуэхур зытетыр зригъэщIэну, абы сэбэп зэрыхуэхъуну Iэмалыр къыхуигъуэтыну зэрыхущIэкъум щыхьэт техъуэ псалъэхэщ. ЖаIэм гупсэхуу едэIуэнущ, чэнджэщ яритынущ, псалъэкIэ, лэжьыгъэкIэ я гур фIы яхуищIынущ».
Алинэ и лэжьыгъэр зэригъэзащIэр Iуэху яIэу къыбгъэдыхьэхэм апхуэдизкIэ я гум дохьэри, уеблэмэ, усэ Iэрамэхэр щыхузэхалъхьэ къохъу.
Дэтхэнэми и гъэсэныгъэри и жылагъуэ хэтыкIэ-ри щызэтеувэр унагъуэращ. Пщащэр цIыху нэсу къызэрыхъуамкIэ, шэч хэмылъу фIыщIэ зыхуэфащэр абы и адэ-анэ Къумыкъухэ Русланрэ Ритэрэщ.
ЖЫЛАСЭ Замир.
